b"\n_START_ARTICLE_\nLa Bassasa\n_START_PARAGRAPH_\nLa Bassasa es troba al Parc de la Serralada Litoral, la qual \xc3\xa9s una bassa allargassada i estreta que es troba a Santa Maria de Martorelles.\n_START_SECTION_\nDescripci\xc3\xb3\n_START_PARAGRAPH_\nAquesta bassa de reg \xc3\xa9s un toll d'aigua permanent que es troba a pocs metres del corriol que porta de la Font del Ferro a la Font de la Teula i \xc3\xa9s un punt de recollida d'aig\xc3\xbces d'escorrentia fins que aquestes arriben al Torrent de la Font Sunyera. Es tracta d'una bassa que aprofita en part el relleu natural i la part baixa est\xc3\xa0 tancada amb una paret per a augmentar la cabuda. Un arbre tombat li fa de pont natural per a travessar-la. L'aigua \xc3\xa9s neta i l'entorn \xc3\xa9s ple de fauna i vegetaci\xc3\xb3 natural (com ara, equisets). Aquesta bassa recollia aigua per a una casa que hi havia a prop, a tocar del cam\xc3\xad, i actualment enrunada. L'entorn mant\xc3\xa9 el mateix encant que a la Font de la Teula, encara que la humitat i el des\xc3\xbas fan que estigui molt m\xc3\xa9s embardissat.\n_START_SECTION_\nAcc\xc3\xa9s\n_START_PARAGRAPH_\n\xc3\x89s ubicada a Santa Maria de Martorelles: des de la Font de la Teula, tornem al cam\xc3\xad planer i continuem en direcci\xc3\xb3 sud, passant de seguida un nus de camins. M\xc3\xa9s endavant ignorem dos camins a la dreta. Passat el segon, el nostre cam\xc3\xad fa un suau revolt a la dreta. Al final d'aquest revolt cerquem a la dreta un corriol que baixa a la bassa. Cal estar alerta: si el corriol no s'ha desbrossat recentment pot passar desapercebut i, fins i tot, \xc3\xa9sser intransitable. Coordenades: x=438601 y=4595736 z=342."